C 57/17

Uverejnenie oznámenia o schválení štandardnej zmeny špecifikácie výrobku v súvislosti s názvom v sektore vinohradníctva a vinárstva v zmysle článku 17 ods. 2 a 3 delegovaného nariadenia Komisie (EÚ) 2019/33

(2020/C 57/08)

Toto oznámenie sa uverejňuje v súlade s článkom 17 ods. 5 delegovaného nariadenia Komisie (EÚ) 2019/33 (1).

OZNÁMENIE O SCHVÁLENÍ ŠTANDARDNEJ ZMENY

„Saumur-Champigny“

PDO-FR-A0147-AM02

Dátum oznámenia: 18. 11. 2019

OPIS A DÔVODY SCHVÁLENEJ ZMENY

1. Zemepisné označenie

V kapitole 1 časti II a časti XII bode 2 písmene b) sa výraz „doplnkové“ pred pojmom „zemepisné označenie“ vypúšťa.

Vo viacerých špecifikáciách výrobkov s názvom Val de Loire je možné uvádzať odkaz na rozsiahly región „Val de Loire“ vďaka tzv. rovnomennému zemepisnému označeniu, ktorého použitie podlieha osobitným ustanoveniam stanoveným v špecifikácii výrobku. V niektorých prípadoch existujú doplnkové zemepisné označenia, ktoré odkazujú na menšie zemepisné jednotky a prísnejšie výrobné podmienky. S cieľom predísť nejasnostiam sa v tomto prípade slovo „doplnkové“ vypustilo.

Bod 9 jednotného dokumentu týkajúci sa ďalších podmienok sa zodpovedajúcim spôsobom mení.

2. Zemepisná oblasť

V kapitole 1 v časti IV bode 1 sa veta „Zber hrozna, vinifikácia, výroba a zrenie vína sa vykonávajú na území týchto obcí:“ nahrádza vetou „Všetky fázy výroby sa uskutočňujú v zemepisnej oblasti, ktorá na základe oficiálneho zemepisného kódexu z roku 2018 zahŕňa územie týchto obcí: “. Súčasne sa dopĺňa veta: „Kartografická dokumentácia znázorňujúca zemepisnú oblasť je k dispozícii na webovom sídle Národného inštitútu pre osvedčovanie pôvodu a kvality (Institut national de l’origine et de la qualité). “.

Cieľom navrhovaného znenia bodu týkajúceho sa zemepisnej oblasti je zjednodušiť štruktúru a odstrániť nejednoznačné formulácie, pokiaľ ide o vymedzenie etáp výroby (vinifikácia, výroba, zrenie atď.).

Redakčná zmena: zoznam administratívnych subjektov zohľadňuje zlúčenia alebo iné zmeny v administratívnom členení na oblasti, ku ktorým došlo od schválenia špecifikácie. S cieľom zvýšiť právnu istotu sa tento zoznam zosúladil s aktuálnou verziou oficiálneho zemepisného kódexu, ktorý každý rok uverejňuje INSEE. Rozsah zemepisnej oblasti zostáva úplne totožný.

V záujme lepšieho informovania verejnosti je na webovom sídle INAO sprístupnená kartografická dokumentácia zemepisnej oblasti.

Bod 6 jednotného dokumentu týkajúci sa zemepisnej oblasti sa zodpovedajúcim spôsobom mení.

3. Vymedzený pozemok

V kapitole 1 časti IV bode 2 špecifikácie sa za slová „5. septembra 2007“ dopĺňajú slová „a 19. januára 2017“.

Cieľom tejto zmeny je doplniť dátum, ku ktorému príslušný vnútroštátny orgán schválil zmenu vymedzeného pozemku v rámci zemepisnej oblasti výroby. Pozemkové vymedzenie spočíva v tom, že sa v rámci zemepisnej oblasti výroby určia pozemky vhodné na výrobu výrobku s daným chráneným označením pôvodu.

Uvedená zmena nemá vplyv na jednotný dokument.

4. Oblasť v bezprostrednej blízkosti

V kapitole 1 časti IV bode 3 sa zoznam obcí nahrádza takto:

— departement Deux-Sèvres: Saint-Martin-de-Mâcon, Tourtenay,

— departement Indre-et-Loire: Chinon,

— departement Maine-et-Loire: Artannes-sur-Thouet, Brézé, Brossay, Cizay-la-Madeleine, Le Coudray-Macouard, Courchamps, Distré, Doué-en-Anjou (bývalé územia delegovaných obcí Concourson-sur-Layon, Doué-la-Fontaine, Forges, Meigné a Les Verchers-sur-Layon), Épieds, Fontevraud-l’Abbaye, Montreuil-Bellay, Le Puy-Notre-Dame, Rou-Marson, Saint-Just-sur-Dive, Saumur, Terranjou (bývalé územie delegovanej obce Chavagnes), Les Ulmes, Vaudelnay,

— departement Vienne: Berrie, Curçay-sur-Dive, Glénouze, Pouançay, Ranton, Saint-Léger-de-Montbrillais, Saix, Ternay, Les Trois-Moutiers.

To umožňuje zohľadniť rôzne zlúčenia obcí od poslednej verzie špecifikácie. Hranice oblasti v bezprostrednej blízkosti sa nemenia.

Bod 9 jednotného dokumentu týkajúci sa ďalších podmienok sa zodpovedajúcim spôsobom mení.

5. Agroenvironmentálne ustanovenie

V kapitole 1 časti VI bode 2 sa po výraze „prirodzenej vegetácie“ dopĺňa tento text: „alebo odôvodní použitie prípravkov na biologickú reguláciu schválených orgánmi verejnej moci v oblasti vinohradníctva. Ak sa na pozemku používajú herbicídy na biologickú reguláciu, je zakázané používať iné herbicídy. “

Táto zmena sprevádza súčasný vývoj postupov hospodárskych subjektov na podporu agroekológie vo všetkých viniciach v oblasti Anjou. Odzrkadľuje skutočnosť, že environmentálne otázky sa čoraz viac premietajú do používaných technických postupov. Tým, že podporuje prítomnosť vegetačnej pokrývky alebo mechanické odstraňovanie buriny, alebo dokonca používanie prípravkov na biologickú reguláciu, vedie k zníženiu používania chemických herbicídov. Zníženie používania herbicídov umožňuje zlepšiť ochranu vinohradníckej pôdy a zachovať jej prirodzené funkcie (úrodnosť, biodiverzitu, biologické čistenie vody), čo prispieva ku kvalite a autentickosti vína a posilňuje význam pojmu terroir.

Uvedená zmena nemá vplyv na jednotný dokument.

6. Začiatok zberu

V kapitole 1 časti VII bode 1 sa vypúšťa veta „Dátum začiatku zberu sa určuje podľa ustanovení článku D. 645-6 poľnohospodárskeho zákonníka a zákonníka o námornom rybolove.“

Stanovenie dátumu začatia zberu už dnes nie je potrebné, pretože hospodárske subjekty majú v súčasnosti k dispozícii širokú škálu nástrojov, ktoré im umožňujú čo najpresnejšie vyhodnotiť zrelosť hrozna. Každý subjekt má k dispozícii isté množstvo individuálne alebo spoločne využívaných zariadení a príslušenstva, ktorými sa dá v závislosti od cieľov výroby stanoviť optimálny dátum začiatku zberu na každom pozemku.

Uvedená zmena nemá vplyv na jednotný dokument.

7. Obsah cukrov

V kapitole 1 časti IX bode 1 písm. c) sa za slová glukóza + fruktóza pridáva text „vína po fermentácii“.

Táto zmena sa vykonáva preto, aby sa predišlo akejkoľvek zámene s obsahom cukru pred fermentáciou, je totiž dôležité uviesť, že tento obsah sa musí po fermentácii skontrolovať.

Bod 4 jednotného dokumentu týkajúci sa opisu vína sa zodpovedajúcim spôsobom mení.

8. Drevené čipsy

V kapitole 1 časti IX bode 1 písm. d) špecifikácie sa za slová „používanie drevených čipsov je zakázané“ vkladajú slová „s výnimkou etapy vinifikácie“.

Cieľom tejto zmeny je zrušiť zákaz použitia dubových drevených čipsov počas vinifikácie červených vín s týmto označením. V tomto zmysle chcú výrobcovia posilniť typické vlastnosti vín s týmto označením v podobe poddajných výrobkov s ovocnou chuťou, ktoré sú vhodné na pitie už od ich mladého veku. Taníny z dreva, ktoré sa používajú pri vinifikácii, umožňujú lepšie prejavenie sa ovocných tónov a rozvíjajú štruktúru vín tým, že im dodávajú guľatosť a dlhú dochuť a zároveň pri zrení zaisťujú stálosť farby.

Bod 5 jednotného dokumentu týkajúci sa osobitných enologických postupov sa zodpovedajúcim spôsobom mení.

9. Spracovateľská kapacita

V kapitole 1 časti IX bode 1 písm. e) sa veta: „Každý subjekt má k dispozícii spracovateľskú kapacitu na výrobu vína, ktorá sa rovná najmenej 1,4-násobku priemerného výnosu podniku za posledných päť rokov.“ nahrádza vetou: „Každý subjekt má k dispozícii spracovateľskú kapacitu na výrobu vína, ktorá sa rovná najmenej 1,4-násobku priemerného objemu vína vyrobeného za posledných päť rokov. “

V špecifikácii výrobku sa neuvádzala objemová kapacita (vyjadrená v hl alebo v m3), ale výnos, t. j. objem úrody vydelený pestovateľskou plochou (vyjadrený napríklad v hl/ha). Navrhovaná zmena umožňuje napraviť túto nekonzistentnosť, pokiaľ ide o veličiny, bez toho, aby sa zmenil základ (minimum je stále stanovené na 1,4-násobok priemerného objemu výroby vína na podnik v priebehu predchádzajúcich hospodárskych rokov).

Uvedená zmena nemá vplyv na jednotný dokument.

10. Uvedenie vín do obehu

V kapitole 1 časti IX bode 4 sa vypúšťa písmeno b) o dátume uvedenia vín do obehu medzi oprávnenými prevádzkovateľmi skladov.

Uvedená zmena nemá vplyv na jednotný dokument.

11. Súvislosť so zemepisnou oblasťou

Do názvu spoločnosti „Société Agricole et Industrielle d’Angers“ sa dopĺňa slovo „Agricole“, keďže názov tejto spoločnosti bol nekompletný. Navrhovanou zmenou sa tento nedostatok napraví.

Bod 8 jednotného dokumentu týkajúci sa súvislosti sa zodpovedajúcim spôsobom mení.

12. Prechodné opatrenie

Prechodné opatrenie uvedené v časti XI bode 1 špecifikácie sa vypúšťa, keďže jeho platnosť sa skončila v roku 2017.

Uvedená zmena nemá vplyv na jednotný dokument.

13. Pravidlá označovania

Dopĺňa sa bod 1.

„1. Všeobecné ustanovenia Vína, pre ktoré sa podľa podmienok tejto špecifikácie požaduje chránené označenie pôvodu ,Saumur-Champigny‘ a ktoré sa pod týmto označením uvádzajú na trh, nemôžu byť deklarované po zbere, ponúkané verejnosti, expedované, uvedené do predaja alebo predávané bez toho, aby sa vo vyhlásení o úrode, v reklamných oznamoch, prospektoch, na etiketách, faktúrach a akýchkoľvek obaloch uviedlo uvedené chránené označenie pôvodu. “

Ide o opomenutie týkajúce sa pravidla, ktoré sa nachádza vo všetkých špecifikáciách.

Uvedená zmena nemá vplyv na jednotný dokument.

14. Vedenie registrov

V kapitole 2 časti II bode 3 sa slovo „potenciálny“ nahrádza slovom „prirodzený“.

V súlade so znením všetkých špecifikácií výrobkov oblasti Anjou-Saumur sa výrazy „potenciálny obsah alkoholu“ alebo „obsah alkoholu v stupňoch“ nahrádzajú výrazom „celkový prirodzený obsah alkoholu“. Tieto zmeny zlepšujú čitateľnosť týchto špecifikácií. Cieľom harmonizácie ustanovení týkajúcich sa vedenia registrov je uľahčiť vypracovanie inšpekčného plánu a kontrolu týchto registrov.

Uvedená zmena nemá vplyv na jednotný dokument.

15. Hlavné body kontroly

Kapitola 3 bola zrevidovaná s cieľom zabezpečiť zosúladenie znenia hlavných bodov kontroly v špecifikáciách pre oblasť Anjou Saumur.

Uvedená zmena nemá vplyv na jednotný dokument.

JEDNOTNÝ DOKUMENT

1. Názov výrobku

Saumur-Champigny

2. Druh zemepisného označenia

CHOP – chránené označenie pôvodu

3. Kategórie vinohradníckych/vinárskych výrobkov

1. Víno

4. Opis vína (vín)

Vína sú tiché červené vína. Tieto vína majú:

— minimálny prirodzený obsah alkoholu 10,5 obj. %,

— maximálny obsah skvasiteľných cukrov po fermentácii 3 g/l.

Vo vínach nesmie celkový obsah alkoholu po obohacovaní prekročiť 12,5 obj. %.

Jablčno-mliečna fermentácia je povinne ukončená. Vína pripravené na predaj voľne alebo vo fáze balenia majú obsah kyseliny jablčnej ≤ 0,4 g/l.

Vína majú nezriedka tmavú rubínovú farbu, ktorá často naznačuje arómu červeného ovocia alebo fialiek. Tieto svieže, okrúhle a poddajné vína sú schopné odhaliť svoje čaro v mladom veku, ako aj po niekoľkých rokoch skladovania.

Ostatné kritériá sú v súlade s platnými predpismi.

Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálna celková kyslosť Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

5. Vinárske výrobné postupy

a) Základné enologické postupy

Osobitné enologické postupy

Hustota výsadby – rozstupy medzi koreňmi

Pestovateľský postup

Minimálna hustota výsadby viniča je 4 000 koreňov na hektár. Rozstup medzi radmi viniča nesmie byť väčší ako 2,5 m a medzery medzi koreňmi viniča v jednom rade nesmú byť menšie ako 1 m.

Pozemky viníc s hustotou výsadby nižšou ako 4 000 koreňov na hektár, ale minimálne 3 300 koreňov na hektár, sú oprávnené používať chránené označenie pôvodu za predpokladu, že sú dodržané ustanovenia špecifikácie výrobku týkajúce sa pravidiel týkajúcich sa vyväzovania a výšky listovej plochy. Rozstup medzi radmi viniča na týchto pozemkoch nesmie byť väčší ako 3 m a medzery medzi koreňmi viniča v jednom rade nesmú byť menšie ako 1 m.

Pravidlá rezu

Pestovateľský postup

Rez viniča sa vykonáva kombinovaným spôsobom rezu najneskôr do 30. apríla podľa týchto pravidiel:

Odroda Pineau d’Aunis N: najviac s 10 očkami na koreň a najviac so 6 očkami na ťažeň alebo najviac s 12 očkami na koreň a najviac so 4 očkami na ťažeň.

Odrody Cabernet Franc N a Cabernet Sauvignon N: najviac s 12 očkami na koreň a najviac so 8 očkami na ťažeň alebo najviac s 14 očkami na koreň a najviac so 5 očkami na ťažeň.

Obohacovanie

Osobitný enologický postup

Povoľujú sa substraktívne obohacovacie techniky a maximálna úroveň čiastočnej koncentrácie v porovnaní s použitým objemom je stanovená na 10 %.

Vo vínach nesmie celkový obsah alkoholu po obohacovaní prekročiť 12,5 obj. %.

Používanie drevených čipsov

Osobitný enologický postup

Používanie drevených čipsov je zakázané s výnimkou etapy vinifikácie.

b) Maximálne výnosy

69 hektolitrov na hektár

6. Vymedzená zemepisná oblasť

Všetky fázy výroby sa uskutočňujú v zemepisnej oblasti, ktorej rozsah zahŕňa územie nasledujúcich obcí v departemente Maine-et-Loire na základe oficiálneho zemepisného kódexu z roku 2018: Chacé, Montsoreau, Parnay, Saint-Cyr-en-Bourg, Saumur, Souzay-Champigny, Turquant, Varrains.

Kartografická dokumentácia znázorňujúca zemepisné oblasti je k dispozícii na webovom sídle Národného inštitútu pre osvedčovanie pôvodu a kvality (Institut national de l’origine et de la qualité).

7. Hlavné muštové odrody

Cabernet Franc N

8. Opis súvislostí

1. Informácie o zemepisnej oblasti

a) Opis prírodných faktorov, ktoré sú rozhodujúce pre súvislosť

Vinice sú súčasťou bývalej provincie Anjou, kde sa krajná juhozápadná časť Parížskej panvy stretáva s výbežkami Armorického masívu. Toto spojenie belavých kriedových pôd s tmavšími pôdami z kryštalickej bridlice historicky umožnilo rozlíšiť oblasť „Anjou Blanc“, Saumurois, od „Anjou Noir“, oblasti Angers. Na severe sú vinice ohraničené Loirou. Z juhu na sever nimi prechádza údolie rieky Thouet a jej prítoku Dive. Táto riečna sieť vytesala krajinu do sledu svahov s rôznou orientáciou, ktorých nadmorská výška sa pohybuje od 40 metrov do 110 metrov. Zemepisná oblasť sa rozprestiera na území ôsmich obcí departementu Maine-et-Loire. Tieto obce, ktoré zodpovedajú turónskej kveste a útvarom, ktoré ju prevyšujú, sú súčasťou zemepisnej oblasti chráneného označenia pôvodu „Saumur“.

Vinič sa rozšíril na miestach s priaznivou orientáciou a tvaroval krajinu, pričom na vrchu kopcov sa zachovali ihličnaté a listnaté lesy, v ktorých prevládajú dub a gaštan. V centre vinohradníckych pozemkov sa nachádza vetrací komín pre obrovské dutiny, ktoré sa používali pri ťažbe kameňov na stavbu domov, ako hubárske farmy alebo pivnice. Harmónia medzi vinicami a architektonickou štruktúrou, vzájomné pôsobenie medzi vinohradníckymi dedinami a vinicami priliehajúcimi k meštianskym statkom s fasádami zdobenými sochami, ktoré sú pôsobivé svojou bielobou, a vlastnosti „Anjou Blanc“ prispeli k vytvoreniu regionálneho prírodného parku a k zaradeniu tohto regiónu do zoznamu svetového dedičstva UNESCO.

Pozemky vybraté na zber hrozna sú presne ohraničené na rôznych formáciách z obdobia turónu: rendziny a viac či menej hrubozrnné vápenaté hnedozeme, ktoré sú na vrchole svahov lokálne prekryté pieskami a ílom z neskorších geologických období, akými sú napríklad senón alebo eocén. Pôdy sa vyznačujú dobrými tepelnými vlastnosťami a miernymi zásobami vody a sú bez akýchkoľvek známok hydromorfie.

Podnebie oblasti Saumur je oceánske. Masív Mauges, ktorý sa nachádza západne od viníc, dodáva tejto oceánskej charakteristike špecifikum föhnového efektu. V tejto oblasti, ktorá je chránená pred vlhkými vetrami, sa ročný úhrn zrážok pohybuje v rozmedzí od 550 do 600 milimetrov, zatiaľ čo na kopcoch v Mauges presahuje 800 milimetrov. Tento rozdiel v zrážkach je ešte výraznejší počas vegetačného cyklu viniča, najmä od júna do obdobia zberu. Lokalita „Seuil du Poitou“, ktorá sa nachádza na juh od zemepisnej oblasti, prináša do podnebia južné elementy, ktoré sa prejavujú prítomnosťou vegetácie, ktorá nie je na brehoch Loiry bežná (duby cezmínové, olivovníky, mandľovníky…). Priemerné ročné teploty sú pomerne vysoké (okolo 12 °C).

b) Opis ľudských faktorov, ktoré sú rozhodujúce pre súvislosť

História viníc v oblasti Saumur je až do vrcholného stredoveku spojená s históriou viníc v oblasti Anjou, ktoré patrili grófom z Anjou. Oblasť Saumur, ktorá je geologicky blízko oblasti Touraine, je prepojená s oblasťou Anjou vďaka svojim historickým a ľudským osobitostiam. Vinice „Saumur-Champigny“ vznikli v roku 1066, keď mnísi zo Saint-Florent vyklčovali svah „Bois Doré“ nad Loirou od Saumuru po Montsoreau. Vinice s názvom „Coteaux de Saumur“ sa stali veľmi známymi vďaka kvalite bieleho vína, ktoré sa v nich vyrábalo.

Výroba červeného vína sa objavuje začiatkom 17. storočia. Okolo roku 1630 kardinál Richelieu, ktorý vtedy pôsobil v provincii Guyenne, vyslal do kantónov Chinon, Bourgueil a Saumur svojho správcu z Touraine, aby vysadil niekoľko tisíc rastlín viniča, ktorý je najviac cenený v regióne Bordeaux: Cabernet Franc N. Zdá sa však, že zavedenie tejto odrody sa udialo pred týmto dátumom a že odroda prišla cez prístav Nantes (odtiaľto pochádza aj jej miestny názov „Breton“) v dôsledku spojenia Akvitánska, ktoré je regiónom jej pôvodu, s Anjou pri príležitosti sobáša Henricha II. Plantageneta s Eleonórou Akvitánskou.

V osemnástom storočí došlo k výraznému nárastu spotreby červeného vína a výsadba odrody Cabernet Franc N sa znásobila. V roku 1845 gróf Odart vo svojej rozprave „Traité des cépages“ povedal o odrode Cabernet Franc N toto: „táto priesada, ktorá je na západe Francúzska veľmi rozšírená, je priesadou, ktorá vínu z Bordeaux, ako aj červeným vínam z oblastí Chinon, Bourgueil a Champigny, dodáva svoju osobitosť.“ V roku 1861 nás však Guillory starší informuje, že červené hrozno sa zbiera v množstve oveľa nižšom ako biele. V publikácii „Bulletin de la Société Agricole et Industrielle d’Angers“ sa uvádza: „na ľavom brehu Loiry medzi najznámejšie ,cru‘, pokiaľ ide o červené víno, patria Souzay, Champigny a Dampierre.“

Napredovanie odrody Cabernet Franc N je pomalé, ale sústavné, a to najmä vďaka Antoineovi Cristalovi, pokrokovému vinohradníkovi, ktorý žil koncom 19. storočia v obci Parnay. Jeho snaha o zvládnutie, prispôsobenie a rozvoj tejto odrody umožnila chránenému označeniu pôvodu „Saumur-Champigny“, aby sa od šesťdesiatych rokov 20. storočia mohla naplno rozvíjať, čím sa potvrdili slová doktora Maisonneuvea z jeho diela z roku 1925 „L’Anjou, ses vignes et ses vins“: „úžasne sa jej darí na vápencových pôdach v oblasti Saumurois a získava sa tam z nej skvelé víno z Champigny. “

Vytvorenie vinárskeho družstva v roku 1957 umožnilo rozvoj trhov, najskôr v Paríži, neskôr v celom Francúzsku, a napokon od 80. rokov 20. storočia mimo územia štátu na vývoz. V roku 2009 bola výroba vína s chráneným označením pôvodu „Saumur-Champigny“ v priemere 70 000 hektolitrov.

2. Informácie o kvalite a vlastnostiach výrobku

Vína „Saumur-Champigny“ sú veľmi lahodné červené vína. Vína majú často tmavú rubínovú farbu, ktorá je väčšinou spojená s arómami červeného ovocia alebo fialiek. Tieto svieže, okrúhle a poddajné vína sú schopné odhaliť svoje čaro v mladom veku, ako aj po niekoľkých rokoch skladovania.

3. Príčinný vzťah

Kombinácia pomerne horúceho a suchého podnebia a kriedových vápenatých pôd, ktoré sa vyznačujú dobrým odvodňovaním a pravidelným, no nie nadmerným prísunom vody, umožnila miestnej odrode Cabernet Franc N udomácniť sa na pahorkoch najviac vystavených slnečnému svetlu, čím sa zabezpečilo skoré dozrievanie úrody a vetranie hrozna, ktoré sú priaznivé pre optimálnu zrelosť. Subjekty takisto veľmi rýchlo prispôsobili postupy, ktoré im umožnili získať z hrozna to najlepšie, a to prostredníctvom úpravy postupov na výrobu vína. Tieto postupy, ktoré sa dnes stali najčastejšie používanými, predstavil významný enológ Sébille-Auger na kongrese v Bordeaux v roku 1843 prostredníctvom prezentácie podniku Souzay-Champigny.

V druhej polovici 20. storočia došlo k výraznému rozvoju chráneného označenia pôvodu „Saumur-Champigny“, pokiaľ ide o vysadené plochy a predaj mimo územia štátu s vývozom do viac ako 40 krajín.

Vôľa spoločenstva ľudí zachovať tieto vinice bola odmenená ich zápisom do zoznamu svetového dedičstva UNESCO. V súčasnosti chránené označenie pôvodu „Saumur-Champigny“, uznávané ako jedno z najprestížnejších v regióne „Val de Loire“, potvrdzuje slová Georgesa Clémenceaua, ktorý spoznával výrobky svojho priateľa Antoina Cristala: „krajina, ktorá vyrába toto víno, je veľká krajina, pretože neexistuje žiadna veľká krajina bez histórie a bez veľkej kultúry. “

9. Ďalšie základné podmienky (balenie, označovanie, iné požiadavky)

Zemepisné označenie „Val de Loire“

Právny rámec:

Vnútroštátne právne predpisy

Druh ďalšej podmienky:

Dodatočné ustanovenia o označovaní

Opis podmienky:

Názov chráneného označenia pôvodu sa môže doplniť zemepisným označením „Val de Loire“ podľa pravidiel stanovených v špecifikácii výrobku. Zemepisné označenie „Val de Loire“ musí byť uvedené písmom, ktorého veľkosť na výšku ani na šírku nesmie presahovať dve tretiny veľkosti znakov tvoriacich názov chráneného označenia pôvodu.

Menšia zemepisná jednotka

Právny rámec:

Vnútroštátne právne predpisy

Druh ďalšej podmienky:

Dodatočné ustanovenia o označovaní

Opis podmienky:

Vína s chráneným označením pôvodu môžu na svojich etiketách uvádzať názov užšej zemepisnej jednotky za predpokladu, že:

— ide o katastrálne územie,

— figuruje vo vyhlásení o úrode.

Písmo používané pri uvádzaní tohto katastrálneho územia nesmie byť vyššie ani širšie ako polovica veľkosti písma tvoriaceho názov chráneného označenia pôvodu.

Oblasť v bezprostrednej blízkosti

Právny rámec:

Vnútroštátne právne predpisy

Druh ďalšej podmienky:

Výnimka pre výrobu vo vymedzenej zemepisnej oblasti

Opis podmienky:

Oblasť v bezprostrednej blízkosti, ktorá je vymedzená na základe výnimky pre vinifikáciu a výrobu vín, tvorí územie týchto obcí na základe oficiálneho zemepisného kódexu z roku 2018:

— departement Deux-Sèvres: Saint-Martin-de-Mâcon, Tourtenay,

— departement Indre-et-Loire: Chinon,

— departement Maine-et-Loire: Artannes-sur-Thouet, Brézé, Brossay, Cizay-la-Madeleine, Le Coudray-Macouard, Courchamps, Distré, Doué-en-Anjou (bývalé územia delegovaných obcí Concourson-sur-Layon, Doué-la-Fontaine, Forges, Meigné a Les Verchers-sur-Layon), Épieds, Fontevraud-l’Abbaye, Montreuil-Bellay, Le Puy-Notre-Dame, Rou-Marson, Saint-Just-sur-Dive, Saumur, Terranjou (bývalé územie delegovanej obce Chavagnes), Les Ulmes, Vaudelnay,

— departement Vienne: Berrie, Curçay-sur-Dive, Glénouze, Pouançay, Ranton, Saint-Léger-de-Montbrillais, Saix, Ternay, Les Trois-Moutiers.

Odkaz na špecifikáciu výrobku

https://info.agriculture.gouv.fr/gedei/site/bo-agri/document_administratif-0e0411ee-1698-4400-9eda-5fc7e90883b0

(1) Ú. v. ES L 9, 11.1.2019, s. 2.